4 Linlinwe susu devo lẹ sọ do ojlo hia to madẹnmẹ nado nọ zín hodidọ Russell tọn lẹ tọ́n. To 1908, Atọ̀họ̀-Nuhihọ́ lọ Tọn lá dọ yẹwhehodidọ lọ lẹ nọ yin zinzinjẹgbonu to “linlinwe widopo mẹ to gbesisọ mẹ.” Etomọṣo, mẹmẹsunnu he jẹakọ hẹ azọ́n linlinwe tọn lẹ na ayinamẹ Russell dọ eyin e sẹtẹnna wekantẹn Ogbẹ́ tọn lẹ sọn Pittsburgh yì tòdaho he diyin devo mẹ, linlinwe susu devo lẹ na nọ zín hosọ sinai do Biblu ji lọ lẹ tọ́n. To nulinlẹnpọn do ayinamẹ lọ po nudevo lẹ po ji godo, Russell sẹtẹnna wekantẹn lọ lẹ yì Brooklyn, New York, to 1909. Po kọdetọn tẹ po? To osun vude poun godo, linlinwe 400 ko jẹ hodidọ lọ lẹ zín tọ́n ji, podọ sọha lọ fọ́n bo to jijideji. To whenue Ahọluduta lọ yin didoai to 1914, linlinwe 2 000 linlán wẹ nọ zín yẹwhehodidọ po hosọ Russell tọn lẹ po tọ́njẹgbonu to ogbè ẹnẹ mẹ!